Document ID: 32002R0080

Κανονισμός (ΕΚ) αριθ. 80/2002 της Επιτροπής
της 17ης Ιανουαρίου 2002
σχετικά με την έκδοση πιστοποιητικών Α εισαγωγής σκόρδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1047/2001 της Επιτροπής, της 30ής Μαΐου 2001, για τη θέσπιση ενός καθεστώτος πιστοποιητικών εισαγωγής και προέλευσης και για τον καθορισμό του τρόπου διαχείρισης δασμολογικών ποσοστώσεων για το σκόρδο που εισάγεται από τρίτες χώρες(1), όπως τροποποιήθηκε τελευταία από τον κανονισμό (ΕΚ) αριθ. 1865/2001(2),
Εκτιμώντας τα ακόλουθα:
(1) Το άρθρο 8 παράγραφος 1 του κανονισμού (ΕΚ) αριθ. 1047/2001 προβλέπει ότι αν οι ποσότητες για τις οποίες ζητήθηκαν πιστοποιητικά Α υπερβαίνουν τις διαθέσιμες ποσότητες, η Επιτροπή καθορίζει ένα ενιαίο ποσοστό μείωσης και αναστέλλει την έκδοση αυτών των πιστοποιητικών για τις επόμενες αιτήσεις.
(2) Οι ποσότητες που ζητήθηκαν στις 14 και 15 Ιανουαρίου 2002 δυνάμει του άρθρου 4 παράγραφος 1 του κανονισμού (ΕΚ) αριθ. 1047/2001, για τα προϊόντα προέλευσης Αργεντινής, υπερβαίνουν τις διαθέσιμες ποσότητες. Ως εκ τούτου, πρέπει να καθορισθεί το μέτρο κατά το οποίο μπορούν να εκδοθούν τα πιστοποιητικά Α και η έκδοση αυτών των πιστοποιητικών να ανασταλεί για κάθε μεταγενέστερη αίτηση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα πιστοποιητικά εισαγωγής Α που ζητήθηκαν δυνάμει του άρθρου 1 παράγραφος 1 του κανονισμού (ΕΚ) αριθ. 1047/2001 για τα προϊόντα καταγωγής Αργεντινής στις 14 και 15 Ιανουαρίου 2002 και διαβιβάστηκαν στην Επιτροπή στις 16 Ιανουαρίου 2002 εκδίδονται με παραπομπή στο άρθρο 1 παράγραφος 2 του εν λόγω κανονισμού μέχρις ανωτάτου ορίου:
- 48,594 % της αιτηθείσας ποσότητας για τους παραδοσιακούς εισαγωγείς,
- 5,110 % της αιτηθείσας ποσότητας για τους νέους εισαγωγείς.
Άρθρο 2
Οι αιτήσεις των πιστοποιητικών Α εισαγωγής δυνάμει του κανονισμού (ΕΚ) αριθ. 1047/2001 για τα προϊόντα καταγωγής Αργεντινής, οι οποίες αφορούν το τρίμηνο από 1ης Μαρτίου 2002 μέχρι 31 Μαΐου 2002 και που κατατέθηκαν μετά τις 16 Ιανουαρίου 2002, απορρίπτονται. Αιτήσεις που αφορούν το τρίμηνο από 1ης Ιουνίου 2002 μέχρι 31 Αυγούστου 2002 μπορούν να κατατεθούν από τις 8 Απριλίου 2002.
Άρθρο 3
Ο παρών κανονισμός αρχίζει να ισχύει στις 18 Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Ιανουαρίου 2002.

Labels: 3
17
18